CELEX: 32022D1025
Language: ro
Date: 2022-06-02 00:00:00
Title: Decizia (UE) 2022/1025 a Consiliului din 2 iunie 2022 privind poziția care urmează să fie adoptată în numele Uniunii Europene la cea de a cincisprezecea Conferință a părților la Convenția de la Basel privind controlul transportului peste frontiere al deșeurilor periculoase și al eliminării acestora în ceea ce privește anumite amendamente la articolul 6 alineatul (2) din convenția respectivă

29.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 172/11
               
            
         DECIZIA (UE) 2022/1025 A CONSILIULUI
         din 2 iunie 2022
         privind poziția care urmează să fie adoptată în numele Uniunii Europene la cea de a cincisprezecea Conferință a părților la Convenția de la Basel privind controlul transportului peste frontiere al deșeurilor periculoase și al eliminării acestora în ceea ce privește anumite amendamente la articolul 6 alineatul (2) din convenția respectivă
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția de la Basel privind controlul transportului peste frontiere al deșeurilor periculoase și al eliminării acestora (denumită în continuare „convenția”) a intrat în vigoare în 1992 și a fost încheiată de Uniune prin Decizia 93/98/CEE a Consiliului (1).
                  
               
                     (2)
                  
                  
                     În temeiul convenției, Conferința părților examinează și adoptă, dacă este cazul, amendamente la convenție. Amendamentele la convenție se adoptă în cadrul unei reuniuni a Conferinței părților.
                  
               
                     (3)
                  
                  
                     În conformitate cu procedura prevăzută la articolul 17 din convenție, Conferința părților, în cadrul celei de a cincisprezecea reuniuni din iunie 2022, va examina propunerea Federației Ruse de modificare a articolului 6 alineatul (2) din convenție. Propunerea respectivă urmărește să stabilească un termen de 30 de zile în care un stat importator să răspundă notificatorului unei expedieri de deșeuri și să includă o altă modificare, care este prezentată ca fiind de redactare.
                  
               
                     (4)
                  
                  
                     Este oportun să se stabilească poziția care urmează să fie adoptată în numele Uniunii în cadrul celei de a cincisprezecea reuniuni a Conferinței părților cu privire la propunerea Federației Ruse, deoarece amendamentul respectiv ar avea caracter obligatoriu pentru Uniune și ar afecta conținutul dreptului Uniunii, și anume Regulamentul (CE) nr. 1013/2006 al Parlamentului European și al Consiliului (2).
                  
               
                     (5)
                  
                  
                     Uniunea ar trebui să nu sprijine propunerea Federației Ruse de modificare a articolului 6 alineatul (2) din convenție. Modificarea menționată ar necesita un proces îndelungat și greoi de negociere și o perioadă lungă de timp până la intrarea în vigoare. Pare disproporționat să se lanseze un astfel de proces pentru un amendament ale cărui scopuri ar putea fi realizate prin alte mijloace. Uniunea ar trebui mai degrabă să fie deschisă și să prezinte sau să dea curs unor inițiative menite să îmbunătățească funcționarea procedurii de „consimțământ prealabil în cunoștință de cauză”, prevăzută în articolul 6 din convenție, cu condiția ca astfel de inițiative să aibă un domeniu de aplicare mai larg decât propunerea prezentată de Federația Rusă în cadrul celei de a cincisprezecea reuniuni a Conferinței părților, să fie în concordanță cu politicile și obiectivele generale ale Uniunii și să nu necesite modificarea convenției,
                  
               ADOPTĂ PREZENTA DECIZIE:
         
            Articolul 1
            
               (1)   Poziția care urmează să fie adoptată în numele Uniunii în cadrul celei de a cincisprezecea reuniuni a Conferinței părților la Convenția de la Basel privind controlul transportului peste frontiere al deșeurilor periculoase și al eliminării acestora este de nu sprijini propunerea Federației Ruse de modificare a articolului 6 alineatul (2) din convenție.
            
            
               (2)   Uniunea va prezenta o inițiativă, sau va sprijini inițiative ale altor părți la convenție, în vederea îmbunătățirii funcționării procedurii de „consimțământ prealabil în cunoștință de cauză”, prevăzută în articolul 6 din convenție, în cadrul celei de a cincisprezecea reuniuni a Conferinței părților la convenție, sub rezerva ca astfel de inițiative:
               
                           (a)
                        
                        
                           să fie menite să îmbunătățească funcționarea procedurii de „consimțământ prealabil în cunoștință de cauză”, prin abordarea întârzierilor și a problemelor cu care se confruntă statele exportatoare, cele importatoare sau cele de tranzit în cadrul tratării notificărilor și să sprijine digitalizarea procedurii respective, astfel încât transporturile de deșeuri care sunt în conformitate cu convenția să poată fi efectuate la nivel transfrontalier fără întârzieri nejustificate;
                        
                     
                           (b)
                        
                        
                           nu necesită modificarea convenției;
                        
                     
                           (c)
                        
                        
                           să contribuie la gestionarea rațională din punct de vedere ecologic a deșeurilor și la tranziția către o economie circulară la nivel mondial; și
                        
                     
                           (d)
                        
                        
                           să contribuie la punerea în aplicare corespunzătoare a mecanismelor de control prevăzute în convenție și la asigurarea securității juridice în această privință.
                        
                     
         
         
            Articolul 2
            În funcție de evoluțiile din cadrul celei de a cincisprezecea reuniuni a Conferinței părților la convenție, reprezentanții Uniunii, în consultare cu statele membre, pot conveni în timpul reuniunilor de coordonare de la fața locului asupra unei cizelări a poziției menționate la articolul 1 alineatul (2) din prezenta decizie, fără a fi necesară o altă decizie a Consiliului.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Luxemburg, 2 iunie 2022.
            
               
                  Pentru Consiliu
               
               
                  Președintele
               
               A. DE MONTCHALIN
            
         
         
            (1)  Decizia 93/98/CEE a Consiliului din 1 februarie 1993 privind încheierea, în numele Comunității, a Convenției privind controlul transporturilor transfrontaliere de deșeuri periculoase și al eliminării acestora (Convenția de la Basel) (JO L 39, 16.2.1993, p. 1).
         
            (2)  Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (JO L 190, 12.7.2006, p. 1).